Azazel-yhtyeen Lord Satanachia avaa tuntojaan viime perjantain kohukeikasta.

Azazel-yhtye nousi uutisotsikoihin alkuviikosta.

Yhtyeen humalainen keikkaklippi huvitti ulkomaita myöten.

Yhtyeen laulaja Lord Satanachia ei pahemmin kadu yhtyeensä toilailuja.

Lord Satanachia kertoo kohun olevan jo taaksejäänyttä elämää. KUVAKAAPPAUS AZAZEOL-YHTYEEN FACEBOOKISTA.

Azazel-yhtyeen viinanhuuruinen esiintyminen viime viikonlopun Steelfest-festivaaleilla nousi puheenaiheeksi yhtyeen kitaristin ja laulajan vahvan humalatilan vuoksi. Keikalta ladatut videotallenteet lähtivätkin nopeasti leviämään aina ulkomaita myöten.

Yhtyeen laulaja Lord Satanachia myöntää Iltalehdelle, että perjantaina vedetty keikka saattoi jossain määrin lähteä lapasesta.

- Sehän oli loistava keikka, ehkä vähän oltiin päissään, saatana, laulaja naurahtaa.

- Totta puhuen, keikka nyt meni miten meni. Lähti lapasesta. Bäkkärillä oli kaljat ja viinat valmiina ja aurinko paistoi. Eihän me nyt ainoita oltu jotka siellä ryyppäsi. On meillä paskempiakin keikkoja ollut.

Itse netti-ilmiöksi nousseesta keikasta laulaja ei kuitenkaan ole pahoillaan.

- Ei tolla nyt mitään väliä ole, fanejakin on tullut Facebookissa lisää jo yli 200. Jos joku sanoo, että oli paska keikka niin se on sitten hänen mielipiteensä. Me ollaan misantrooppeja ja se kuuluu tähän hommaan. Kyllä mä sen videon katoin. Eihän sille voi olla vihainen! Aika huvittuneena sitä katselin, itselleen pitää osata nauraa.

Yhtyeen maineeseen ei muutenkaan kuulu erityisen selväpäiset esiintymiset.

- Onhan meillä sellaisiakin keikkoja ollut, joilla ollaan oltu suht selvinpäin! Jotenkin toi alkoholi vaan kuuluu meidän juttuun. En tiedä mistä se on tullut, mutta se nyt on sellaista, laulaja pohtii.

Kaduttaako?

- Ei yhtään. Me ollaan sellaisia, että jos ei kelpaa, niin sitten ei kelpaa.

Bändin kaikki jäsenet eivät Steelfest-keikalla olleet humalassa. Onko bändin sisältä kuulunut soraääniä?

- Kyllä toi rumpali oli vähän närkästynyt, mutta eiköhän se ole jo rauhoittunut. Sessiobasistin kanssa en ole tapauksen jälkeen jutellut, mutta eiköhän se siitä. Kitaristi puolestaan soitti, että eihän tässä mitään, hyvää mainosta!

Kohu on bändin osalta puitu, ja yhtyeen tulevaisuudessa siintää uuden mini cd:n nauhoitukset.

- Jossain välissä pitäisi aloittaa ne nauhoitukset. Albumi kantaa nimeä Jesus Christ Impaled Rotting Saviour ja se olisi tarkoitus julkaista heti kun on valmis.

Lord Satanachia palaa vielä lopuksi haastattelun alkuperäiseen aiheeseen.

- Keikka meni miten meni, oltiin vähän humalassa. Tottakai se vähän hävettää ja joskus käy näin. Jos ei kiinnosta, niin haistakaapa vittu.